勞農峴山乘興游何山同行宋子飛沈虞卿霍從周范文質
作者：王十朋
朝代：宋

paragraphs: 去秋遊道場，俯瞰何山路。
林泉雖在眼，未暇飛杖屨。
塵埃汩城市，遥望隔烟霧。
春光忽已半，播穀催農務。
欲作卞山行，偶逢風伯怒。
肩輿出城南，乘興訪幽趣。
山藏佛屋深，迹躡陳朝故。
老松不記年，脩竹莫知數。
鳥鳴說法池，花落在禪處。
書空何公堂，木拱安定墓。
青山看未足，回首日已暮。
小溪何處是，歸誦蘇仙句。